«Джэгурэшым» шэрджэсхэр къыхохьэ
ХьэтIохъущокъуэ Къазий и цIэр зезыхьэ Адыгэбзэ Хасэр къызэрызэрагъэпэщрэ зыщIэхъуэпс Iуэхугъуэхэм ящыщ зы къехъулIащ. Иджыблагъэ абы и лэжьыгъэм къыхыхьащ Къэрэшей-Шэрджэсыр. къэщIэрейхэмрэ гушыIэрейхэмрэ я «Джэгурэш» зэпеуэм, Адыгэбзэ Хасэм илъэсым и кIуэцIкIэ плIэ иригъэкIуэкIым, и ещанэ лигэм и 2-нэ джэгугъуэр Инжыдж псыхъуэ дэс адыгэхэм я деж щызэхэташ.
«Джэгурэшыр» щекIуэкIащ Къэрэшей-Шэрджэсым и Къэсейхьэблэ къуажэм дэт, Хъупсырокъуэ Назир и цIэр зезыхьэ ЩэнхабзэмкIэ унэм. Къыхэгъэщыпхъэщ зэхьэзэхуэр гукъинэжу, адыгэбзэр бзэрабзэу, утыкум кърахьэ гушыIэхэр зэпэщу, къызэхуэсахэр игъэпIейтейуэ зэрыщытар.
ЕтIуанэ джэгугъуэм щызэрихьэлIащ Къэрэшей-Шэрджэс Республикэм и ХьэтIохъущыкъуей къуажэм дэт курыт еджапIэм къикIа «Уей-уей, Зеикъуэ!» гупыр (зыгъэхьэзырар Бо-рэныкъуэ Зое, Къэзанокъуэ Валентинэ, Куэшбий Жаннэ сымэщ), Ботэщей къуажэм дэт, Хьэбэч Умар и цIэр зезыхьэ курыт еджапIэм щыщ «Нэхущ вагъуэ» гупыр (зыгъэхьэзырар Унэж Мадинэщ), Хьэгъундыкъуей къуажэ дэт курыт еджапIэ №2-м щыщ «Бэчбий» гупыр (зыгъэхьэзырар Иуан Маринэрэ ЛIымахуэ Маринэрэщ).
КъэпщытакIуэ гупым хэтт: ХьэтIохъущокъуэ Къазий и цIэр зезыхьэ Адыгэбзэ Хасэм и хасащхьэм щыщхэу: Налшык къалэ дэт, Къудащ Елбэздыкъуэ и цIэр зезыхьэ гимназие №14-м адыгэбзэмрэ литературэмкIэ и егъэджакIуэ Багъ Марьям, Къэбэрдей-Балъкъэрым бзэхэр зэрадж щIыныпхъэр щаубзыху институтым и унафэщI, Урыху дэт курыт еджапIэ №2-м адыгэб-зэмрэ литературэмрэ, урысыбзэмрэ литературэмрэ щезыгъэдж, педагогикэ щIэныгъэхэм я кандидат ХьэцIыкIу Рае, Къэбэрдей-Балъкъэрым и Парламентым и ЩIалэгъуалэ палатэм и унафэщI, КIуэкIуэ Валерэ и цIэр зезыхьэ Мэкъумэш къэрал университетым и Стипендие комиссэм и тхьэмадэ Гугъуэтыж Ахьмэд, Къэрэшей-Шэрджэсым къыбгъэдэкIыу — Куэш-Хьэблэ къуажэм дэт ЩэнхабзэмкIэ Унэм и унафэщI, Акъ Мухьэрбэч и цIэр зезыхьэ Адыгэ театрым и джэгуа-кIуэ Мамыжь Хьэзрэт, Куэш-Хьэблэ дэт, Амирокъуэ Ибрэхьим и цIэр зезыхьэ курыт еджапIэм адыгэбзэмрэ литературэмкIэ и егъэджа-кIуэ Лий Майе сымэ.
Къыхэгъэщыпхъэщ Iуэхур екIуу ежьа, утыкур зыхуей хуэзэу къызэгъэпэща хъуным и псалъэ, и мылъку, и гуащIэ хэзылъхьахэм я цIэхэри. Ахэр Хьэбэз къуажэм и администрацэм и унафэщIым и къуэдзэ Зэгъэщтокъуэ Изабеллэ, а жылэм и щIыпIэ администрацэм егъэджэныгъэмкIэ и къудамэм и унафэщI Туаршы Жаннетэ, республикэм и Адыгэ Хасэм и Тхьэмадэ Аслъэн Алий, Хъупсырокъуэ Назир и цIэр зезыхьэ ЩэнхабзэмкIэ унэм и унафэщI Даур Аннэ, ЩэнхабзэмкIэ унэм и методист пашэ Мамхэгъ Зуридэ, Куэш-Хьэблэ дэт ЩэнхабзэмкIэ унэм и унафэщI, Акъ Мухьэрбэч и цIэр зезыхьэ Адыгэ театрым и джэгуакIуэ Мамыжь Назир, Хьэгъундыкъуей къуажэм дэт ЩэнхабзэмкIэ унэм и унафэщI, Акъ Мухьэрбэч и цIэр зезыхьэ Адыгэ театрым и джэгуакIуэ Унэгъэс Зэмрэт, Адыгэ щIалэгъуалэ Хасэм и тхьэмадэ Жу Тимур сымэ.
Зэпеуэм еплъыну цIыхушхуэ къызэхуэсат. Нэрылъагъут мы махуэм цIыхухэр куэд щIауэ зэрыпэплъэр. КърихьэлIахэм яхэтт хэгъэгум адыгэбзэмрэ литературэмрэ щезыгъэджхэр, къуажэдэсхэр, еджакIуэхэр.
IуэхущIэ бублэныр, абы и япэ лъэбакъуэр хэпшыныр сыт щыгъуи гугъущ. Апхуэдэу щыт пэтми, КъШР-м щыIэ Адыгэбзэ Хасэм и къудамэм, Шэрджэс Расят зи пашэм, мы Iуэхум хуабжьу зрагъэлIалIэу елэжьащ, дахэ дыдэуи ирагъэкIуэкIащ.
Сабийхэр хуабжьу Iуэхум дихьэхырт, яфIэгъэщIэгъуэнт, егугъуу зэрызагъэхьэзырар я утыку итыкIэмкIэ плъагъурт.
Джэгуну утыкум къихьа гупхэм уахэдэныр хуабжьу гугъут, сыту жыпIэмэ, дэтхэнэ зыми гукъинэж пщызыщI теплъэгъуэхэр къагъэлъагъуэрт. Псом нэхърэ нэхъ гъэщIэгъуэнт, псалъэм папщIэ, ХьэтIохъущыкъуейм я жэщныкъуэ къэжаныкIэр, Ботэщейм я къуажэ къебжэкIыр, Хьэгъундыкъуейм я Евровидениер. КъызыдэкIа къуажэхэм я гушыIэкIэ-псэлъэкIэу сабийхэм утыкум кърахьэхэм къэпщытакIуэ гупыр итхьэкъуат, апхуэдизкIэ къабзэу, дахэу, зэхэщIыкIыгъуэу абыхэм адыгэбзэр ягъэбзэрабзэрти.
Зэпеуэ щыхъукIэ, сыт хуэдэу узыIэпашэми, Iэмал имыIэу зыгуэр япэ йощ. Гупхэм къахьа баллхэр зэхалъхьэжа нэужь, япэ увыпIэр хуагъэфэщащ «Нэхущ вагъуэ» гупым (Ботэщей). етIуанэ увыпIэр зыIэрагъэхьащ «Бэчбий» гупым (Хьэгъундыкъуей). ещанэ хъуахэщ «Уей-уей, Зеикъуэ!» гупыр (ХьэтIохъущыкъуей). Зэпеуэм хэта псоми щIыхь тхылъхэр хуагъэфэщащ. Зыгъэхьэзыра егъэджакIуэхэми къыздикIа курыт еджапIэхэми фIыщIэ, щытхъу тхылъхэр иратащ.
Адыгэбзэ Хасэр зыщIэхъуэпсхэм ящыщ зыщ Къэбэрдей-Балъкъэрым икIыу Къэрэшей-Шэрджэсым зи лъэр нэзыхуса «Джэгурэш» зэпеуэр республикэ зэпэщхьэхуэхэм щыпсэу адыгэ щIалэгъуалэр зэпызыщIэн Iуэху хъуну. Дэри дыщогугъ дяпэкIи мыпхуэдэ IуэхущIафэкIэ Адыгэбзэ Хасэм и къудамэм нэхъри зиубгъуну, ину зиIэтыну!
ХЬЭРЭДУРЭ Аллэ.
